Romfolket i Norge har lenge vært et tema for politikerne. Romfolket i Oslo har flyttet en stor leir fra Sofienberg kirke til Årvoll. Mange ser på dette som et stort problem, samtidig som at andre prøver å hjelpe.

I Trondheim blir de tatt bedre i mot. Bystyret vedtok i juni at de skulle få et eget tilbud om dusj- og sanitærforhold. De har nå også fått et eget tilbud fra Frelsesarmeen.

Holder god dialog

I Vår Frue Kirke i Trondheim er Romfolket velkomne. Det har de vært de siste fem årene.

– Mange av de som sitter ute på gata med koppen sin tar fra egen kopp og gir til oss i takknemlighet for det som kirken betyr for dem, sier gateprest i Kirkens Bymisjon i Trondheim, Odd Halvor Moen.

Han kan fortelle at de har fått tak i en oversetter, en person som er svært viktig for dem.

– Han kan hjelpe oss med kommunikasjon slik at vi unngår å snakke om dem, og heller snakker direkte med dem, sier Moen.

Gir dem verdighet

Robert Rydberg er frivillig tolk og gjør en viktig oppgave for å skape god kommunikasjon med romfolket. Foto: Jon Arne Johansen / NRK

Lisbeth Kleveland er regionleder for Frelsesarmeens rusomsorg i Nord. Hun forteller at frelsesarmeen siden 1. juli har stilt opp med et tilbud for tiggerene.

- Romfolket har fått tilbud om å komme hit til oss tre ganger i uken. Da får de muligheten til å dusje, barbere seg og stelle seg. Spesielt kvinnene blir veldig glad for dette, sier Kleveland.

Hun tror dette tilbudet er viktig for å hjelpe Romfolket.

– Det er en fryd å se dem når de har kommet ut etter å ha dusjet, de får en helt annen verdighet enn når de kommer inn og er skitne og fæle, sier hun.

Takknemlige for hjelpen de får

Anka Ankulesci Luminitza er takknemlig for hjelpen hun har fått i Trondheim. Foto: Jon Arne Johansen / NRK

Via oversetter Robert Rydberg forteller Anka Ankulesci Luminitza hva hun synes om måten hun har blitt tatt i mot i byen.

– De er veldig takknemlige for tilbudet de har fått. Det at de får muligheter til mat og renhold er noe de setter stor pris på, forteller Rydberg.

Mellom 15 og 30 romanerfolk holder til i Trondheim. Lisbeth Kleveland sier Frelsesarmeen får problemer dersom det kommer flere.

– Trondheim er en mindre by enn Oslo, og jeg tror rett og slett vi ikke har plass til flere, sier hun.